Diari Oficial de la Generalitat Valenciana


Sumari del DOGV 3778, del 23-06-2000 (2000/4893)

RESOLUCIÓ de 18 de maig de 2000, del secretari de la Comissió Territorial d'Urbanisme de Castelló, per la qual es fa públic l'Acord de 17 de maig de 2000, de la Comissió Territorial d'Urbanisme de Castelló, relatiu a la tramitació com a pla especial de la planta de tractament de fems a Todolella.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3778

Data del DOGV
:   23-06-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/4893


Data del document
:   18-05-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Todolella
    * pla d'urbanisme

RESOLUCIÓ de 18 de maig de 2000, del secretari de la Comissió Territorial d'Urbanisme de Castelló, per la qual es fa públic l'Acord de 17 de maig de 2000, de la Comissió Territorial d'Urbanisme de Castelló, relatiu a la tramitació com a pla especial de la planta de tractament de fems a Todolella. [2000/Q4893]
  
Vist l'expedient relatiu a la tramitació com a pla especial de la planta de tractament de fems a Todolella i de conformitat amb els següents,
  
Antecedents
  
1. El Ple de la Diputació Provincial de Castelló, en la sessió de 30 de novembre de 1999, va acordar exposar al públic el pla especial complementari del projecte d'obra pública anomenada «Projecte de construcció i explotació de sis plantes de tractament i dos centres de gestió dels fems de la ramaderia porcina de Castelló. Planta de tractament de Todolella», projecte elaborat per la societat concessionària del servei administratiu. La informació al públic es va fer per mitjà dels anuncis inserits en el periòdic Mediterráneo, d'11 de desembre de 1999, i en el Diari Oficial de la Generalitat Valenciana, de 21 de desembre de 1999. Transcorregut el període d'informació al públic, durant el qual no es van formular al·legacions, el Ple de la Diputació Provincial va aprovar provisionalment el pla, en la sessió de 14 de març de 2000, després de la qual cosa l'expedient té entrada en el Servei Territorial d'Urbanisme, per a l'aprovació definitiva el 31 de març de 2000. Per mitjà dels escrits de 3 d'abril de 2000, es va sol·licitar un informe de la Direcció Territorial de Medi Ambient i es va oferir el tràmit d'audiència a l'Ajuntament de Todolella.
  
2. El pla especial està format per memòria i plànols.
  
3. L'objecte del projecte és servir de documentació complementària, als efectes urbanístics, del «Projecte de construcció i explotació de sis plantes de tractament i dos centres de gestió dels fems de la ramaderia porcina de Castelló. Planta de tractament de Todolella», actuació que se situa en el sòl no urbanitzable d'aquest municipi. En concret, amb el pla es crea la corresponent reserva de sòl, la superfície total de la qual és de poc menys de tres hectàrees. Igualment el pla estableix expressament que amb la reserva de sòl dotacional podran obtenir-se els terrenys per mitjà d'expropiació.
  
4. El 28 d'abril de 2000 va ser emés un informe per la Direcció Territorial de la Conselleria de Medi Ambient.
  
Fonaments de dret
  
1. L'article 81 de la Llei 6/1994, de 15 de novembre, Reguladora de l'Activitat Urbanística (d'ara endavant LRAU) estableix que la realització material de qualsevol obra pública exigeix verificar la seua compatibilitat amb l'ordenació urbanística i territorial. El procediment previst en l'article 81 de la LRAU per a efectuar aquesta verificació està desenvolupat en els articles del 169 al 171 del Reglament de Planejament de la Comunitat Valenciana, aprovat pel Decret 201/1998, de 15 de desembre (d'ara endavant RPCV). Segons tots aquests preceptes, aquesta verificació es porta a terme sotmetent el projecte d'obra als tràmits propis de l'aprovació dels plans especials.
  
En aquest cas, la Diputació Provincial de Castelló necessita dur a terme el «Projecte de construcció i explotació de sis plantes de tractament i dos centres de gestió dels fems de la ramaderia porcina de Castelló. Planta de tractament de Todolella», per a la qual cosa ha utilitzat el procediment previst en els esmentats preceptes legals.
  
2. L'article 37 de la LRAU estableix que els plans especials poden ser promoguts per les diferents administracions públiques quan, per a poder exercir les respectives competències sectorials, necessiten establir noves determinacions en l'ordenació urbanística vigent. Segons l'article 149 del RPCV, «els particulars (...) com a concessionaris de l'administració» poden elaborar aquests plans especials. Alhora, l'article 168.1.b del RPCV estableix que «la convocatòria d'informació al públic i l'aprovació provisional dels plans especials formulats i tramitats per l'administració no municipal, correspondrà (...) a l'òrgan que dispose la legislació reguladora de l'entitat o organisme promotor del projecte». De conformitat amb aquesta normativa, el Ple de la Diputació Provincial de Castelló és competent per a acordar tant el sotmetiment d'informació al públic com l'aprovació provisional d'aquest projecte d'obra tramitat com a pla especial.
  
La tramitació del projecte ha donat ple compliment al que estableix l'article 38.2.b i c) de la LRAU, ja que, d'una banda, el projecte diligenciat ha estat exposat al públic tant en l'ajuntament afectat com en un local de l'administració promotora del pla situat en la capital de la província i, de l'altra, s'ha donat adequada intervenció a l'ajuntament afectat, que ha pogut al·legar tot el que ha considerat convenient, sense que haja fet cap objecció a l'aprovació del pla.
  
3. La documentació és correcta, d'acord amb el que es desprén de l'article 81 de la LRAU i 170.1 del RPCV. En aquest sentit, i d'acord amb el que exigeixen aquests preceptes, s'ha completat el document del projecte bàsic de l'obra amb els documents característics del pla especial.
  
En aquest sentit, s'ha de tenir en compte que l'article 12 de la LRAU estableix, en la lletra e), que una de les comeses dels plans especials, complementant o fins i tot modificant el planejament general, és la creació o ampliació de reserves de sòl dotacional. D'altra banda, segons l'article 11 de la LRAU, els plans podran preveure reserves de sòl dotacional en sòl no urbanitzable quan siga convenient per al millor servei públic. Finalment, l'article 58.4 de la LRAU enumera, entre els diferents usos previstos dins de les reserves de sòl dotacional públic, el de serveis administratius. De tot això se segueix la possibilitat legal de preveure per mitjà d'un pla especial la creació d'una reserva de sòl dotacional, dins del sòl no urbanitzable, en la qual puga situar-se aquest tipus de centre, el qual és enquadrable dins de la categoria dels serveis administratius.
  
4. El 28 d'abril de 2000 es va emetre un informe per la Direcció Territorial de la Conselleria de Medi Ambient. En l'informe s'indica literalment el següent:
  
«1. El pla especial presentat té per objecte modificar el planejament urbanístic d'aquest terme municipal amb la finalitat que aquest assumisca el desenvolupament de l'obra pública que cal desenvolupar i la delimitació d'una zona als efectes de legitimar les expropiacions necessàries per a l'execució d'aquesta obra.
  
2. Les parcel·les elegides per a desenvolupar el projecte de referència no afecta camins ramaders classificats d'aquest terme municipal de Todolella aprovats per l'Ordre de 29 de juliol de 1991, de la Conselleria d'Agricultura i Pesca, i publicada en el Diari Oficial de la Generalitat Valenciana, de 5 de setembre de 1991.
  
3. Les parcel·les sobre les quals s'estableix la reserva de sòl amb destinació a l'execució de l'obra pública consistent en una planta de tractament de purins, presenten un ús agrícola de secà. El projecte no afecta comunitats botàniques o faunístiques d'especial interés mediambiental o espècies protegides, endèmiques, en perill d'extinció o de distribució escassa o puntual en el context provincial o de Comunitat Valenciana. No afecta espais naturals que requeresquen especial protecció.
  
4. L'actuació no afecta el domini públic hidràulic.
  
5. Finalment, de conformitat amb la Llei 2/1989, d'Impacte Ambiental, i Decret 162/1990, pel qual s'aprova el Reglament per a l'Execució de la Llei d'Impacte Ambiental, els plans especials en sòl no urbanitzable, article 4.b, annex II, queden sotmesos al procediment d'impacte ambiental, segons el que estableix la llei esmentada més amunt».
  
Segons aquest informe, no hi ha cap motiu mediambiental de fons que desaconselle la ubicació de la reserva de sòl per a la ubicació de la planta.
  
Quant a la possibilitat que siga preceptiva la declaració o estimació prèvia d'impacte ambiental abans de la realització de l'obra, cal indicar el següent:
  
a) L'objecte del procediment que ara s'examina consisteix exclusivament a comprovar l'adequació urbanística d'un projecte d'obra pública, comprovació que s'efectua seguint els tràmits propis del procediment d'aprovació dels plans especials. Com estableix clarament l'article 170 del RPCV, no estem pròpiament davant un pla especial, sinó davant d'un projecte d'obra que, a fi de verificar la seua adequació a l'ordenament urbanístic, es tramita com un pla especial, amb la qual cosa s'habilita perquè puga, si escau, modificar el planejament urbanística general vigent. Per tant, no estem davant el supòsit de pla especial a què fa referència l'annex del Reglament d'Execució de la Llei d'Impacte Ambiental.
  
b) De conformitat amb el que estableix l'article 43.2 de la LRAU, com ha establit reiteradament aquesta conselleria, només les modificacions del planejament general que reclassifiquen sòl no urbanitzable en urbà o urbanitzable estan subjectes a declaració d'impacte ambiental, sense que estiguen subjectes a aquest tràmit les alteracions de planejament que simplement afecten el sòl no urbanitzable. De conformitat amb això, les reserves de sòl dotacional en sòl no urbanitzable (que no perd aquesta classificació) portades a terme per mitjà d'un pla especial (o projecte d'obra amb la documentació complementària pròpia d'un pla especial) tampoc està subjecta a declaració d'impacte ambiental.
  
5. L'article 170.4 del RPCV estableix que una vegada haja sigut rebut el projecte bàsic tramitat com a pla especial, «la conselleria competent en matèria d'urbanisme pot declarar-lo compatible amb l'ordenació urbanística, bé siga perquè no la modifica o perquè es resol modificar-la assumint-hi el projecte de nova obra pública. En l'últim cas es comprovarà la coherència del model territorial i urbanístic que resulta i la suficiència dels documents urbanístics que s'adjunten al projecte per a expressar la nova ordenació».
  
El municipi de Todolella té un pla general aprovat defintivament el 23 d'abril de 1998, en el qual la parcel·la afectada per l'expedient que s'examina està classificada com a sòl no urbanitzable comú, en el qual, segons l'article 69 de les normes, están permesos tots els usos que per al sòl no urbanitzable comú preveu la legislació vigent. A més, sol·licitat informe de la Conselleria de Medi Ambient, aquesta no ha manifestat l'existència de valors que determinen la inconveniència de l'emplaçament. D'aquesta manera, no hi ha des de consideracions urbanístiques i d'ordenació del territori, cap obstacle a l'execució d'aquesta actuació, per la qual cosa cal declarar-la compatible amb l'ordenació urbanística i aprovar definitivament el pla.
  
La declaració de conformitat urbanística que l'aprovació d'aquest expedient comporta és independent de la resta d'autoritzacions que la planta de tractament de fems puga necessitar en virtut de l'aplicació de la legislació sectorial, atés que aquesta declaración ho és exclusivament als efectes de la legislació urbanística.
  
6. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
D'acord amb tot el que s'ha exposat anteriorment, la Comissió Territorial d'Urbanisme de Castelló acorda aprovar definitivament el pla especial complementari del projecte d'obra pública anomenada «Projecte de construcció i explotació de sis plantes de tractament i dos centres de gestió dels fems de la ramaderia porcina de Castelló. Planta de tractament de Todolella», i declarar la seua compatibilitat amb l'ordenació urbanística.
  
Contra aquest acord, que no posa fi a la via administrativa, es podrà interposar un recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 18 de maig de 2000.- El secretari de la Comissió Territorial d'Urbanisme: Fernando Renau Faubell.